ગુટખાના એક વેપારી-વિતરક, મને કહે છેકે," ગુટખા પર પ્રતિબંધનો અમને અંદેશો હતો તેથી અમે `2 in 1` પાઉચ ઉત્પાદનની તૈયારી કરી રાખી છે. જેમ લોકો, તમાકુ તથા ચૂનો અલગ-અલગ વેચાતા લઈ મસળીને ચાવે છે. તેજ રીતે, એક પાઉચમાં તમાકુની ભૂકી અને બીજા પાઉચમાં તેનો મસાલો વેચાશે, જેથી કાયદાનો બાધ ન નડે..!" બોલો..! છેને માણસના કાઠા? આ ઉપરાંત પણ, દારૂબંધી હોવાછતાં જેમ, દારૂ નામના દૈત્યનાં દર્શન માટે વધારાની ફી ચૂકવી બ્લેકમાં `VIP` દૈત્યદર્શન થઈ શકે છે. તેજ પ્રમાણે, ગુટખાના બંધાણીઓને, તેનાં પાઉચ પણ બ્લેકમાં મળતા રહેવાની શક્યતાને નકારી શકાય નહીં..! વ્યસનીઓને તો ગુટખાની તમાકુની કિક (માનસિક ઉત્તેજના) ઉપરાંત, હવે તેમાં છાનેછપને કાનૂનભંગ કર્યાની બહાદુરીની થ્રિલ પણ ઉમેરાઈને ડબલ કિક અનુભવાશે? આમેય, કેન્દ્ર સરકારે જાહેર સ્થળોએ ધૂમ્રપાન નિષેધનો કાયદો ઘડ્યો હોવા છતાં, (આઇપીએલ દરમિયાન,રાજસ્થાન સ્ટેડિયમ ખાતે) પ્રાતઃસ્મરણીય શ્રીશ્રીશાહરૂખખાન જેવા સંતો-મહંતો, સિગરેટના ધુમાડા જાહેર સ્થાનમાં ઓકીને વટભેર દંડ ભરવામાં અનેરી શાન અનુભવે છે, તે જગજાહેર બાબત છે.